ánavaruddho vā́ etásya saṃvatsaró bhavati yò'nyátra cāturmāsyébhyaḥ saṃvatsaráṃ tanuta ítyeṣa vaí sākṣā́tsaṃvatsaro yáccāturmāsyā́ni yáccāturmāsyā́npaśū́nālábhate sākṣā́deva tátsaṃvatsaramávarunddhe vi vā́ eṣá prajáyā paśúbhirr̥dhyaté'pa svargáṃ lokáṃ rādhnoti yò'nyátraikādaśinébhyaḥ saṃvatsaráṃ tanuta ítyaiṣa vaí sampratí svargó loko yádekādaśínī prajā vaí paśáva ekādaśínī yádaikādaśinā́npaśū́nālábhate ná svargáṃ lokámaparādhnóti ná prajáyā paśúbhirvyr̥dyate